

Organizovana korupcija: Političko finansiranje na Zapadnom Balkanu

SAOPŠTENJE ZA MEDIJE

Novi izveštaj pokazuje zamršenu mrežu moći, PARTIJSKE PATRONAŽE i politike

Novi izveštaj Globalne inicijative protiv transnacionalnog organizovanog kriminala (GI-TOC) pokazuje kako novac kupuje moć na Zapadnom Balkanu. Ovaj izveštaj pod nazivom *Organizovana korupcija: Političko finansiranje na Zapadnom Balkanu* pruža dubinsku analizu uloge političke moći u oblikovanju političke ekonomije korupcije u regionu.

Nadovezujući se na seriju izveštaja GI-TOC-a *Infrastruktura integriteta* (2021), ovaj izveštaj razmatra ono što glavni autor Ugi Zvekić opisuje kao „organizovana korupcija“ – pokvareni ekosistem koji omogućava sistemsko sticanje nezakonite finansijske dobiti i manipulaciju društvenom podrškom radi ostvarivanja političke koristi. Izveštaj se fokusira na tri vrste političkog finansiranja: finansiranje političkih stranaka i izbora, politički uticaj i sticanje kontrole nad državnim preduzećima, kao i iskorišćavanje i sticanje kontrole nad javnim nabavkama.

Analiza pravnih i institucionalnih okvira u svakoj od zemalja Zapadnog Balkana pokazuje da važne strukture postoje, ali da često nedostaje implementacija. Štaviše, kontrolni mehanizmi u većini zemalja su slabi, kao i angažman civilnog društva. Problem otežava i politička kultura u kojoj oni koji steknu moć nastoje da pune sopstvene džepove i iskorišćavaju javne resurse za ličnu korist.

Jedan od delova izveštaja koji najviše otkriva pokazuje kako su državna preduzeća često postala de fakto imovina vladajućih stranaka, na nacionalnom i lokalnom nivou. Ova praksa, opisana kao „partokratija“, omogućava upravljanje javnim preduzećima u interesu političkih stranaka ili onih koji su sa njima povezani. „Zloupotreba javnih preduzeća kao ’izbornog plena’ nije jedinstvena za Zapadni Balkan, ali njen uticaj u regionu ima ozbiljne političke i ekonomske posledice“, upozorava Zvekić.

U izveštaju se poziva na duboke reforme u borbi protiv organizovane korupcije na Zapadnom Balkanu, posebno u svetlu kontrole koju političke stranke vrše nad javnim preduzećima i procesima nabavki. Takođe se naglašava potreba za promovisanjem kulture integriteta, razbijanjem organizovane korupcije i institucionalizacijom nadzorne uloge civilnog društva u svih šest zemalja regiona.

Izveštaj *Organizovana korupcija: Političko finansiranje na Zapadnom Balkanu*, čiji su autori Uglješa Ugi Zvekić, Sunčana Roksandić i Bojan Dobovšek, biće dostupan na internetu od 23. juna 2023. godine. Dana 27. juna, GI-TOC organizuje vebinar na kojem će se predstaviti izveštaj – [prijavite se](https://gitoc.heysummit.com/talks/organized-corruption-political-financing-western-balkans/) za događaj ili posetite [početnu stranicu izveštaja](https://globalinitiative.net/analysis/organized-corruption-political-financing-western-balkans/) za više detalja.

|  |
| --- |
| O Globalnoj inicijativi (GI-TOC)Globalna inicijativa protiv transnacionalnog organizovanog kriminala je mreža stručnjaka koji rade na prvim linijama borbe protiv ilegalne ekonomije i kriminalnih aktera. Kroz globalnu mrežu opservatorija civilnog društva za ilegalnu ekonomiju, pratimo trendove koji se razvijaju i radimo na kreiranju dokaza za delovanje javnih politika, širenju stručnosti naše mreže i katalizaciji multisektorskih i holističkih odgovora na različite vrste kriminala. Fondom za otpornost Globalne inicijative podržavamo aktiviste u zajednici i lokalne nevladine organizacije koje rade u oblastima u kojima kriminal kritično podriva bezbednost, sigurnost i životne šanse ljudi.O OPSERVATORIJI ZA ILEGALNE EKONOMIJE U JUGOISTOČNOJ EVROPI (SEE-OBS)Opservatorija je platforma koja povezuje i osnažuje aktere civilnog društva u Albaniji, Bosni i Hercegovini, Kosovu, Crnoj Gori, Severnoj Makedoniji i Srbiji. Opservatorija ima za cilj da omogući civilnom društvu da identifikuje, analizira i mapira kriminalne trendove i njihov uticaj na nezakonite tokove, upravljanje, razvoj, međuetničke odnose, bezbednost i vladavinu prava, kao i da pruži podršku u praćenju nacionalne dinamike i širih regionalnih i međunarodnih trendova organizovanog kriminala. Opservatorija je pokrenuta kao rezultat Samita Zapadnog Balkana 2018. godine u Londonu, koji je deo Berlinskog procesa. |

Za više informacija ili za intervju sa autorima izveštaja, kontaktirajte Klaudija Landija na claudio.landi@globalinitiative.net.